text: Teltlejr på vej til flygtninge
  18 november 2015 kl. 15.29
  Lejr til 550 flygtninge skal være klar hurtigt
  En teltlejr med plads til op til 550 flygtninge rejser sig hastigt ved Søgårdlejren syd for Aabenraa.
  Beredskabsstyrelsen er i fuld gang med at omdanne området ned mod Hostrup Sø til en lejr med 55 telte omkranset af et fem meter højt hegn.
  - Lejren bliver bevogtet af politiet, fordi flygtningene opholder sig illegalt i Danmark, indtil deres sag er afklaret. Det siger Preben Westh, Vicepolitiinspektør ved Syd- og Sønderjyllands Politi til TV SYD.
   I hvert telt opstilles ti senge.  Der er oliefyr, som kan opvarme teltene. De er med fast bund og af brandhæmmende materiale.
  Det er endnu uvist, hvornår flygtninge ankommer til lejren, men den skal være klar hurtigst muligt. Den skal modtage flygtninge, som er strandet i Danmark, efter at Sverige har lukket sine grænser. De skal opholde sig i lejren, indtil deres asylsag er afklaret.
  